Kindlustusmakse, sh kindlustusmaksed erinevate kindlustusriskide eest, on märgitud pakkumusel ja poliisil. Kindlustusvõtjal ei teki BTA e-kontori või sidevandi kaudu lepingu sõlmimisel lisakulutusi. Kindlustusmakse tasumiseks esitab BTA kindlustusvõtjale arve. Kindlustusvõtja on kohustatud tasuma kindlustusmakse poliisil märgitud suuruses ja tähtpäevaks ning arvel esitatud arvelduskontole. Kindlustusmakse tasumine BTA e-kontoris toimub süsteemis kuvatava pangalingi kaudu. Kui kindlustusvõtja ei ole 14 päeva jooksul pärast kokkulepitud maksetähtaega tasunud kindlustusmakset või esimest kindlustusmakset, võib kindlustusandja kuni makse tasumiseni lepingust taganeda. Kui kindlustusvõtja ei tasu teist või järgnevat kindlustusmakset tähtaegselt, võib kindlustusandja kirjalikku taasesitamist võimaldavas vormis määrata kindlustusvõtjale maksmiseks vähemalt kahenädalase tähtaja, ehitise kindlustamise korral vähemalt ühekuulise tähtaja. Kui kindlustusmakset ei tasuta ka täiendavaks tähtajaks, loetakse kindlustusleping üles öelduks. Kui sissenõutavaks muutunud kindlustusmakse või esimene kindlustusmakse ei ole tasutud kindlustusjuhtumi toimumise ajaks, vabaneb kindlustusandja oma täitmise kohustusest. Kui kindlustusjuhtum toimub pärast täiendava tähtaja möödumist ning kindlustusvõtja ei ole kindlustusjuhtumi toimumise ajaks kindlustusmakset tasunud, vabaneb BTA hüvitamiskohustusest.